寒食前三日携家至丁山
作者：韓元吉
朝代：宋

paragraphs: 春事已過半，豫懷風雨憂。
苦無親朋樂，自携兒女遊。
丁山峙城南，老稚載一舟。
狹徑登詰曲，軒窗居上頭。
遐觀接去鳥，俯視臨清流。
溪花正爛漫，堤柳綠且柔。
杳靄煙雲間，前瞻帝王州。
田野亂棋布，山川莽相繆。
病妻不能飲，取酒自勸酬。
鮮妝誰家婦，造席爲我謳。
風光亦可醉，景物似見留。
惜無百金資，買此林壑幽。
歲月實易得，里閭尚沈浮。
歸來暮鐘響，蘋風動滄洲。